Goeie nuus: Vreemdeling se onbaatsugtige daad ná tragiese ongelukMartin en Ilse van Deventer. Martin en Ilse van Deventer het hul enigste seun in ŉ tragiese ongeluk verloor. Ilse was vir meer as drie maande in die hospitaal na die ongeluk. Dit was in dié donker tyd dat ŉ barmhartige samaritaan onverwags in hul lewens ingestap het. Ilse en die negejarige Louis was in 2007 op pad terug na die gesin se plaas in Bothaville in die Vrystaat toe hulle in ŉ ongeluk betrokke was. Louis, wat vroeër die dag vir sy skool op die rugbyveld uitgedraf het, is op slag dood en sy ma het ernstige kopbeserings opgedoen. Ilse is na ŉ hospitaal in Welkom gehaas waar sy in die intensiewe sorgeenheid opgeneem is. Dokters het aan Martin, ŉ boer van Bothaville, gesê sy vrou gaan nie oorleef nie. ŉ Bejaarde vrou van Bothaville het van die ongeluk gehoor en haar man gevra om haar na die hospitaal in Welkom te vat, ŉ rit van 76km. Die vrou, tannie Corra, het hierna elke dag die hospitaal besoek en vir Martin middag- en aandete gebring. Sy het saam Martin gebid en hy het geweet sy vrou gaan leef. Ilse is drie maande later uit die hospitaal ontslaan. Tannie Corra het steeds elke dag die gesin besoek en vir hulle kos gevat. Stian de Witt, ŉ finansiële adviseur by die finansiëledienste-maatskappy attooh!, het op 20 Junie verlede jaar die Van Deventers, wat sy kliënte is, gaan besoek. De Witt het ‘n afspraak met Martin gehad en hy het gevra dat hy vir hom 60 geel tulpe moet saambring vir sy verjaarsdag – wat twee dae later op 22 Junie was. “Ek kon nie verstaan waarom nie, maar ek het dit gedoen.” De Witt het tydens sy besoek uitgevind dat Martin elke jaar op sy verjaarsdag vir tannie Corra ŉ bos blomme gee. “Hy het vir my gesê dit is sy manier om vir haar dankie te sê vir haar ondersteuning in daardie moeilike tyd, want niemand anders het hulle so ondersteun soos Tannie Corra nie.” De Witt het vir sy vrou, Elrine, die storie vertel. Elrine was geïnspireer deur die verhaal en het die liedjie Geel Tulpe geskryf. Die liedjie is opgeneem en De Witt het dit as ŉ geskenk aan Martin en Ilse gegee. Luister gerus na die liedjie hier: